Die #TienGebooie vir matrieks se Wiskunde-eksamen. | Skoleondersteuningsentrum
Syferseminaar – Pretoria-Moot 18 April
Die #TienGebooie vir matrieks se Wiskunde-eksamen.
Die eerste Wiskunde-eksamen is om die draai en baie matrieks se broeke bewe by die gedagte daaraan. ’n Paar Wiskunde-onderwysers het raad gegee met #TienGebooie wat jou kan help voor en tydens die vraestel.
Moenie die aand voor die eksamen nog leer nie. Leer die middag, ontspan dan en gaan slaap lekker vroeg.
Jy moet jou tas die aand voor die tyd pak en seker maak jou sakrekenaar werk!
Jy moet Vrydag-oggend lekker vroeg opstaan en ’n goeie, gebalanseerde ontbyt eet. Eet proteïene en vermy vetterige kos, dit maak jou moeg en lui.
Moenie stres nie. Drink ‘n natuurlike kalmeermiddel soos Rescue voor die tyd as jy te veel stres. As jy genoeg geleer het en jy stres, vergeet jy. Maar as jy kalm bly dan onthou jy beter. Moet ook nie met jou maats praat oor die Wiskunde voor julle skryf nie.
Jy moet water saamvat, dit verfris die brein. Sit, haal diep asem en sê ’n gebedjie op voor jy skryf.
Jy moet elke vraag deeglik en versigtig lees.
Moenie tyd mors op vrae wat jy nie kan beantwoord nie. Deel jou tyd eers in volgens die vrae en skryf op die vraestel hoe laat jy met watter vraag moet begin. As jou tyd vir die vraag verby is en jy sukkel nog, los ’n spasie oop en kom later na die vraag terug as daar tyd oor is.
Jy moet afrond tot twee desimale oral waar nie anders aangedui is nie. Onthou ook om volgens die relevante meeteenheid te antwoord.
Jy moet lyntjies ooplaat tussen vrae en probeer altyd jou antwoord onderstreep.
Jy moet deur jou vraestel lees as jy klaar is om seker te maak jy het nie optel -of aftrekfoute gemaak nie.
Baie sterkte julle! Onthou, jare se harde werk moet nou afbetaal. Ons hou duim vas vir Vrydag.
Waldo Wapad het ook vir Elmarie van Loggerenberg, adjunkhoof van Afrikaanse hoër seunskool, gevra om haar raad te deel vir ’n spanninglose wiskunde-eksamen. Luister na die potgooi om meer daarvan te hoor. Let op na haar tegniek om agteruit vanaf 100 te tel tydens ’n stresvolle oomblik in die eksamen. Weereens, dankie Elmarie vir jou tyd.
Waldo Wapad is ’n blogger vir die Skoleondersteuningsentrum en spits homself toe tot alles skool en veral Wiskunde.
← Gids vir selfstandige fondsbestuur in skole
Rekeningkunde – ‘n vak nodig vir wanneer jy eendag ‘n werk soek →